กรมควบคุมโรค ขอประชาชนร่วมกันกำจัดแหล่งเพาะพันธุ์ยุงลายเข้มข้นต่อเนื่อง ระบุความร่วมมือจากประชาชนทำให้สถานการณ์ไข้เลือดออกมีแนวโน้มลดลง
นพ.สุวรรณชัย วัฒนายิ่งเจริญชัย อธิบดีกรมควบคุมโรค กล่าวว่า จากการเร่งรัดการปฏิบัติป้องกันควบคุมโรค คู่กับออกขอความร่วมมือประชาชนช่วยกันจัดการสิ่งแวดล้อมไม่ให้มียุงลาย หรือมีแล้วต้องไม่ให้กัดได้ จึงทำให้สถานการณ์การเกิดโรคไข้เลือดออกในหลายพื้นที่มีแนวโน้มลดลง และในหลายพื้นที่ชะลอตัวลงจนสามารถควบคุมได้ เช่น จังหวัดนครนายก ตราด ปราจีนบุรี อำนาจเจริญ บึงกาฬ และชุมพร แต่ทุกพื้นที่ยังคงต้องดำเนินการกำจัดแหล่งเพาะพันธุ์ยุงลายอย่างเข้มข้น         สำหรับสถานการณ์โรคไข้เลือดออกในประเทศไทย ตั้งแต่วันที่ 1 มกราคม - 3 กันยายน 2562 พบผู้ป่วย 81,500 ราย เสียชีวิต 89 ราย ผู้ป่วยส่วนใหญ่ในปีนี้พบในกลุ่มเด็กเล็ก เด็กวัยเรียน และวัยผู้ใหญ่ตอนต้น หากแยกเป็นรายสัปดาห์จะพบว่า ในช่วงนี้มีผู้ป่วยลดลงเหลือประมาณ 3,500 - 3,700 ราย ต่อสัปดาห์ จากที่เคยพบในช่วงฤดูการระบาด 4,000 - 5,000 รายต่อสัปดาห์         ทั้งนี้ ขอให้ประชาชนใช้มาตรการ 3 เก็บ ป้องกัน 3 โรค หากมีอาการคล้ายไข้หวัด และมีอาการไข้สูงเฉียบพลันในตอนแรก อย่าซื้อยากินเองเพราะอาจทำให้มีโอกาสเสียชีวิตได้ เช่น ไอบรูโปรเฟน หรือแอสไพริน เพราะอาจทำให้เลือดออกในอวัยวะภายในได้ง่ายขึ้น การรักษาในระยะต้นที่มีไข้สูงใน 1-2 วันแรกไม่เป็นอันตรายใดๆ เว้นแต่ในรายที่ไม่ยอมหายหลังจากไข้ลด โดยช่วงไข้ลดมีอาการซึม เบื่ออาหาร ปวดท้อง กระสับกระส่าย มือเท้าเย็น ชีพจรเต้นเร็วแต่เบา อาจมีเลือดไหล ที่โพรงจมูก อาเจียนเป็นเลือด แสดงว่าเข้าสู่ภาวะช็อก ต้องรีบกลับไปรักษาตัวที่โรงพยาบาลให้ทันท่วงที มิฉะนั้นอาจเสียชีวิตได้ภายใน 48 ชั่วโมงหรือ 2 วัน